Interstate 5
Interstate 5 (I-5) on tähtis põhja-lõunasuunaline USA kiirteedesüsteemi Interstate Highway System kuuluv kiirtee riigi läänerannikul. See on ilmselt ainus pidev kiirtee, mis ühendab USA kahte naaberriiki – Kanadat ja Mehhikot. Kiirtee saab alguse USA Washingtoni osariigis Blaine'i linnas Kanada piiril, kus ta teisel pool piiri jätkub Briti Columbia provintsis maanteena British Columbia Highway 99 Vancouverisse. Tee läbib Washingtoni, Oregoni ja California osariiki ning lõpeb Californias San Ysidro linnas Mehhiko piiril, kus ta teisel pool jätkub maanteena Carretera Federal 1 Cabo San Lucasesse. Kiirtee kogupikkus on 2223 km (1381,29 miili), millest Washingtonis 445,18 km (2760,62 miili), Oregonis 495,90 km (308,14 miili) ja Californias 1281,89 km (796,53 miili). Kiirteele jäävad tähtsamatest linnadest Washingtoni osariigis Seattle, Tacoma ja Vancouver, Oregoni osariigis Portland, Salem, Eugene ja Medford, California osariigis Sacramento, Stockton, Los Angeles ja San Diego. Kiirteega ristuvad kuus Interstate-süsteemi põhimaanteed: 112. miilil Seattle'is Interstate 90; 283. miilil Portlandis Interstate 84; 859. miilil Sacramentos Interstate 80; 864. miilil Sacramentos sama maantee linna läbiv osa (Interstate 80 Business Loop); 1247.–1248. miilil Los Angeleses Interstate 10 (ühtivus 1 miil/2 km); 1362. miilil San Diegos Interstate 8; 1369. miilil San Diegos Interstate 15. Kiirteel on 11 tugimaanteed: 93. miilil Lynnwoodis (Washington) eraldub maanteest Seattle'i ümbersõit, teenumbriga Interstate 405, mis jõuab põhimaanteele tagasi 122. miilil Tukwilas. 142. miilil Tacomas (Washington) eraldub maanteest Tacoma linnakeskusesse viiv maantee Interstate 705. 269. miilil Salmon Creekis (Washington) eraldub maanteest Portlandi ümbersõit teenumbriga Interstate 205, mis jõuab põhimaanteele tagasi 297. miilil Tualatinis (Oregon). Põhjapoolselt liiklussõlmelt toimub teele peale-/mahasõit ainult põhja poolt. 281. miilil Portlandis (Oregon) eraldub maanteest Interstate 405, mis koos põhimaanteega moodustab Portlandi kesklinna ümber silmuse. Tee jõuab põhimaanteele tagasi 285. miilil. 391. miilil Eugene'is (Oregon) eraldub maanteest Eugene'i sissesõit teenumbriga Interstate 105. 829. miilil Woodlandis (California) eraldub maanteest Interstate 505, mis ühendab maanteed põhja poolt San Francisco linnastuga Sacramentot vältides. Teele peale- ja mahasõit toimub ainult põhja poolt. 923. miilil Tracys (California) eraldub maanteest Interstate 205, mis suubub San Franciscosse viivale maanteele Interstate 580. Teele peale-/mahasõit toimub ainult põhja poolt. 1223. miilil Granada Hillsis (California) eraldub maanteest Interstate 405, mis jõuab põhimaanteele tagasi 1288. miilil Irvine'is. Põhjapoolsemalt liiklussõlmelt toimub peale- ja mahasõit ainult põhja poolt, lõunapoolsemalt ainult lõuna poolt. 1258. miilil Santa Fe Springsis (California) eraldub maanteest Interstate 605, mis ühendab maanteed põhja pool Irwindale'i ja lõuna pool Seal Beachiga. Sellest eraldub 1,5 miili peale mahasõitu (põhjapoolsest alguspunktist Irwindale'is 19. miilil) Norwalkis (California) Interstate 105, mis ühendab maanteed Los Angelese rahvusvahelise lennujaamaga (LAX). 1351. miilil San Diegos (California) eraldub maanteest San Diego ümbersõit Interstate 805, mis jõuab põhimaanteele tagasi peaaegu maantee lõpul, 1381. miilil. Põhjapoolsemalt liiklussõlmelt toimub peale- ja mahasõit ainult põhja poolt, lõunapoolsemalt ainult lõuna poolt. Kiirteel on suurim piirkiirus Washingtoni osariigis 75 miili tunnis (120 km/h), Oregoni ja California osariigis 70 miili tunnis (110 km/h).